汪功父聘石友
作者：王柏
朝代：宋

paragraphs: 一片寒姿蒼玉質，久作歙江秋水骨。
磨瑕礱垢飽風霜，袖手南遊來楚國。
我曾研破青煙痕，露華半勺拖玄雲。
文理細密溫而淳，伯樂一顧空馬羣。
癯癯好古子汪子，雅有半面如舊情。
巧取豪奪俱不敢，聘以厚禮强委禽。
吉日良辰新勸駕，絳帳交歡相慰藉。
斟酌洙泗闖紫陽，大義發越添聲價。
紫陽是渠桑梓賢，久矣驂隨輯墜編。
會心不惜時磨研，至理神授珠瑩圓。
我今贈君明堂一柱金書墨，霜毫冠带來蟾窟。
楮先生者白而腴，即日相邀來覽德。
弦歌聲裏春光半，浄几明窗風日暖。
四友參前無間斷，俛首循循而勉勉。
萬里一鞭塗甚坦，太極門開初未遠。